钦定古今图书集成/明伦汇编/官常典/第574卷 > 燕公楠
## 钦定古今图书集成/明伦汇编/官常典/第574卷 > 燕公楠

按《元史》本传：“公楠，字国材，南康之建昌人，宋礼部侍
郎肃之七世孙。母雷氏，梦五色巨翼入帏，遂生公楠。
十岁能属文，居父丧，庐墓三年。再贡于乡，不第。后以
连帅辟，五迁至通判赣州事。至元十三年，世祖既平
江南，帅臣板授同知赣州事。十四年，以平广南功，迁
同知吉州路总管府事。二十二年夏，召至上都，奏对”
称旨，世祖赐名赛因囊加带，命参大政，辞，乞补外。除佥江浙行中书省事，俄移江淮。尚书省立，就佥江淮
行尚书省事。江淮在宋为边陲，故多闲田，公楠请置
两淮屯田，劝导有方，田日以垦。二十五年，除大司农，
领八道劝农营田司事。按行郡县，兴利举弊，绩用大
著。劾江西营田使沙不丁贪横，罢之。二十七年，拜江
淮行中书省参知政事。桑哥既败，而蠹政未尽去，民
不堪命。公楠赴阙，极陈其故，请更张以固国本，世祖
悦。会欲易政府，大臣以问公楠，公楠荐伯颜不灰、阇
里阔里吉思、史弼、徐琰、赵琪、陈天祥等十人。又问孰
可以为首相，对曰：“天下人望所属，莫若安童。”问其次，
曰：“完泽可。”明日，拜完泽为丞相，以公楠及不灰为平
章政事，固辞。改江浙行中书省参知政事，赐弓矢及
卫士十人以行。三十年，复为大司农，得藏匿公私田
六万九千八百六十二顷，岁出粟十五万一千一百
斛、钞二千六百贯、帛千五百疋、麻丝二千七百斤。元
贞元年，进河南行省右丞，厘正盐法，民便之。召入觐，
成宗以公楠先帝旧臣，慰劳良至，改拜江浙行省右
丞。明年，迁湖广行省右丞。转运司判官唐申，家沅州，
豪横，夺民田。武昌县尹刘权杀主簿，诬击其妻子，悉
正其罪。五年，召还朝，以卒。帝闻，甚伤悼之，赙赠有加，
特命朝臣护丧南归。